LUKA.
20.
Rituko erimo ekero Yeso arenge kworokereria abanto Hekalu ime, na korandia enchiri, abakuani abanene na aborokia b’amariiko amo nabagaaka bakamoorokera, 
bakamoteebia, “Toteebie nase okobua ki ogokora aya? Ning’o okoete okobua oko?” 
Akabateebia, “Nainche nkobaboria nde inwe ring’ana erimo, monteebie: 
Ebatiso ya Yohana, niigoro yarwete, gose nase Mwanyabaanto?” 
Bagateebania barabwo ase barabwo, bakobora, “Toise goteeba: Niigoro yarwete, nigo aratoborie: Naki motamwegenete rende? 
Korende toise goteeba: Nase Mwanyabaanto yarwete, abanto bonsi nabatoake amagena; ekiagera banchire ng’a Yohana nomobani orenge.” 
Bakairaneria, “Titomanyeti aase yarwete.” 
Yeso akabateebia, “Nonya ninche tinkobateebia inwe nase okobua ki ngokorera aya.” 
Agachaaka goteebia abanto omoreng’anio oyo: “Omonto akarema omogondo, agasimeka emesabibu imeo, akaywatananera abaremi, akagenda orogendo ase engaki entambe. 
Ekero kie rigesa agatoma omosomba ase abaremi baria, erinde bamoe ensemo yaye y’amatunda y’emesabibu. Abaremi bakamoaka, bakamoseria atari na gento. 
Naende agatoma omosomba onde; bakamoaka oyio boigo, bakamokora bobe, bakamoseria atari na gento. 
Agatoma naende oyo o gatato, bakamoaka chingoma, bakamotuguta isiko. 
Oria omonyene omogondo bw’emesabibu akabora: Inki ndakore? Nintome omwana one, omwanchwa one, aande ere inabamosike. 
Korende abaremi baria bagachia komoorora, bagateebania barabwo ase barabwo: Oyo nere omonyamwando, tomoite gaki, omwando onyare koba oyoito. 
Bakamotuguta isiko korwa ase omogondo bw’emesabibu, bakamoita. Naki rende oria omonyene omogondo bw’emesabibu arabakore? 
Nachiche asirie abaremi baria, na omogondo oria bw’emesabibu nayoe abande.” Bagachia koigwa aya, bakaboora, “Taba bo.” 
Akabarigereria, akabora, Engencho yaye ninki, ring’ana eri ririikeire: Rigena abaagachi bangete riabeire rigena rinene ri’ekoona? 
Kera omonto oragwe igoro ase rigena erio nabunanekane, na ere oyo riragwere narimosenyente. 
Aborokia b’amariiko na abakuani abanene bakarigia komobwata ensa eyio eyio, ekiagera bamanyete ng’a omoreng’anio oria nabwo akobayeena, korende bakairoka abanto. 
Erio bakamoboera Yeso, bagatoma chirooti, na barabwo bagekora buna nabanyene oboronge, erinde bamobwate ase ogokwana kwaye, bamobeke ase okobua kwa gabana na obogambi bwaye. 
Bakamobooria, “Omworokia, twamanyire ng’a nigo ogokwana na kworokereria ayare boronge, gose tori koyiera monto, korende ase ekeene nigo okworokereria enchera ya Nyasae. 
Inee! Mboronge koa Kaisari ebango, gose taibo?” 
Korende akamanya obong’ainereria bwabo, akabateebia, 
“Inyorokie ebesa! Ekieni eke na amariiko aya nebiang’o?” Bakaboora, “Nebia Kaisari.” 
Akabateebia, “Nabo, ebia Kaisari moe Kaisari, na ebia Nyasae moe Nyasae.” 
Tibanyaara komobwata ase ring’ana riaye ase obosio bw’abaanto; bagakumia ase okoiraneria kwaye, bagakira. 
Erio abande ase Abasadukai bakamochiera, baria bakoboora ng’a okobokigwa tikori, 
bakamobooria, “Omworokia, Musa natoriikerete ng’a momura omwabo omonto karakwe, na ere nare nomokuungu, korende tari nabana, nagwenerete momura omwabo atware omokungu oria, atenenerie momura omwabo egesaku. 
Bono mbarenge abamura ba ise omo batano na babere. Oyo bw’eritang’ani akanyuoma omokungu, agakwa, tatiga abana; 
na oyio o kabere akamotwara, na ere agakwa, tatiga bana; 
nonya noyo o gatato akamotwara. Naboigo bonsi batano na babere bagakwa, tibatiga abana. 
Magega y’ayio omokungu oria nere agakwa. 
Inee! Ase okobokigwa mokang’o arabe? Ekiagera bonsi batano na babere mbamotwarete.” 
Yeso akabateebia, “Abana b’ense eye nigo bakonyuoma na konyuomwa; 
korende barabwo abaabarirwe bagwenerete konyora ense eria, na kobokigwa korwa ase abakuure, tibakonyuoma, gose tibakonyuomwa. 
Naende tibagokwa, ekiagera nigo barabe koreng’ana buna abamalaika, na abana ba Nyasae bare, ekiagera nabana b’okobokigwa. 
Nonya Musa naorokereretie ng’a abakuure nkobokigwa bare. Ayio nabo ateebete agwo ase ring’ana ri’egetutu, ekero agwatora Omonene ng’a nere Nyasae o Aburaamu, na Nyasae o Isaka, na Nyasae o Yakobo. 
Nabo ere tari Nyasae bw’abakuure, korende Nyasae bw’abare moyo, ekiagera bonsi nigo bare moyo asare.” 
Abande ase aborokia b’amariiko bakairaneria, “Omworokia, gwakwanire buya.” 
Naki monto onde taaba okomoboria ring’ana magega ase aya. 
Akabateebia, Naki abanto bagoteeba ng’a Kristo nomwana o Daudi? 
Naki Daudi nigo agoteeba ase Egetabu gia Zaburi, Omonene agateebia Omonene one, Ikaransa ensemo y’okoboko kwane gw’okorio, 
goika mbeeke ababisa bao babe inse y’amagoro ao. 
Daudi nigo akomoroka Omonene, naki rende aba omwana oye? 
Ekero abanto bonsi bamotegererete agateebia aborokigwa baye, 
“Mwerende korwa ase aborokia b’amariiko, abanchete gotaara beboyetie chianga chintambe, na gokwanigwa ase chichiiro, na goikaransa aase e ritang’ani ase chisinagogi, na aase e ritang’ani ase emeyega, 
abakourereria chinyomba chiababoraka, na ase obong’ainereria basaba ogosaba ogotambe. Abwo nabanyore ekiina kere ekenene kobua.” 
