ZABURI.
76.
(Ogoteera gw’Asafu) Nyasae nigo amanyekanete ase Abayuda, erieta riaye rire rinene mono ase Abaisraeli. 
Obomenyo bwaye Obochenu nigo bore agwo Salemu, ere nigo amenyete agwo Sayoni. 
Aroro agwo nabunete chinsara chi’amata chikomesa, boigo naende akabutorana chinguba, na emioro na ebirwanero binde bi’esegi. 
Aye nigo okomeka‐meka oichire nobonene kogocha korwa ase ebitunwa biababisa kwabuire. 
Abare ne chinkoro chimwenu baurirwe ebinto konya basakoire, bono bararire chitoro chindito. Abarwani esegi bonsi basinyirwe korwana namaboko abo. 
Aye Nyasae o Yakobo, ekero gwatogonyerete abanto bariinete chibarasi, barabwo nigo bagwete inse, bakaba buna nigo bakwete, amo ne chibarasi chiabo. 
Aye bweka nigo ore oyo bw’okoondokia mono. Ning’o oranyare gotenena ase obosio bwao, ekero kwabeire nendamwamu? 
Korwa agwo igoro, nigo kwamanyetie ense ebiina biao; na ense ekoboa egakira‐kiri, 
ekero aye Nyasae gwatenenete konacha ekiina na kobatooria abwo bonsi bagokorerwa bobe. 
Ekeene, endamwamu ya Mwanyabaanto nenyare kogera aye otogigwe; eyeratigare noyieboyie buna orokini. 
Inwe karie chiira ase Omonene, Nyasae oino, na mochiikeranie. Abanto bonsi bamoetanaine, tiga bamorentere ebiegwa, ere oria ogwenerete koirokwa. 
Ere nigo agokeyia abare abaenenu ase ense, abarwoti bonsi b’ense nigo bamwoboete. 
