ZABURI.
65.
(Ogoteera gwa Daudi) Aye Nyasae o Sayoni, ogotogigwa nokwao; goika togoikeranerie chiira chiaito. 
Aye nigo okoigwa ogosaba, ase ayio abanto bonsi mbache asore. 
Nonya ebibe biambuire aye nigo okwabera ogosaria okwo. 
Nasesenirie omonto oyio gwachorire na komoikia ang’e, amenye naye ase chigoora chiao. Intwe ntoisaneke nobuya bw’enyomba yao, Hekalu yao Enchenu. 
Aye Nyasae ore ogotooreka gwaito, ase ogokora kw’ogokumia ogotoigwa ase oboronge bwao; naye ore ogosemeria kw’abaanto bamenyete ase ense, nonya ngoika chinsinyo chi’ense, na ase chinyancha chi’aare. 
Aye gwakong’irie ebitunwa ne chinguru chiao, ekiagera aye nigo bweboetie okobua. 
Aye nigo ogotoereria enyancha ekoruma, na emerindo yaye, naboigo namarorooche a Mwanyabaanto. 
Abamenyete ase chinsinyo chi’ense nigo bagokumia ebimanyererio biao. Abare ase erioba rigosoka korwa goikera ase rikogwa gochia, nigo okogera batera nomogooko. 
Aye nigo ogwechandera ense, kwayerentera embura, nigo okoyea obotenenku obonge mono; chindooche chiao aye Nyasae nigo chiichire namaache. Ase okoroisia riroba igo nigo okoa abanto endagera. 
Aye nigo okorenta embura ase chinchwara chi’emegondo y’ense; nigo okwarania aase aimokererete igoro, erio gwatoma embura yororobia riroba na gosesenia ebigokina ase emegondo. 
Kwabeekeire omwaka egutwa y’obuya bwao, amabarato ao nigo agotonya obonoru. 
Amarisia e chirooro nigo agotonya boigo, na ebigoro nigo bieboetie omogooko. 
Ebirubo nigo biichire namaicho e ching’ondi, na amakura nigo atubire ne chindagera. Kera egento nigo kegochenga nomogooko. 
