ZABURI.
13.
(Ogoteera gwa Daudi) Omonene, ngoika ririri oragenderere konyeba? Ngoika kare na kare? Ngoika ririri orabe kobisete obosio bwao ng’a tondora? 
Ngoika ririri ndabe ndemereretie emechando ase omoyo one, imbe nobororo ase enkoro yane rituko ase rituko? Ngoika ririri omobisa one arabe okogokera emechando yane? 
Aye Omonene, aye Nyasae one, ondigererie, ong’iranerie ase ogosaba kwane! Ondamokie amaiso aane, timbaisa korara chitoro chi’amakweri. 
Totiga omobisa one ateebe ng’a ombuire, na ababisa baane bonsi bachengere okogwa kwane. 
Ninsemerie obwanchani bwao botari koera, enkoro yane negokere ogotooreka gokorwa asore. 
Ningoterere aye Omonene, ekiagera gwankoreire amaya amange. 
