Riruube ase Abaibirania.
1.
Agwo kare, Nyasae nigo are gokwana n’echisokoro chiaito ebiro ebinge ne chinchera chinyinge goetera ase ababani, 
korende ase amatuko aya y’omoerio okwanire naintwe goetera ase Omwana oye. Ere oyo Nyasae aragete koba omonyamwando bw’ebinto bionsi, na goetera asare agatonga ense. 
Ere nigo agotobareria obonene bwa Nyasae, na buna Nyasae are, nere naboigo are, naende nigo akobogoria ebinto bionsi ne ring’ana riaye ri’okobua. Gaikire gokora ogosibigwa kw’ebibe, agaikaransa ensemo y’okoboko gw’okorio kw’Obonene igoro. 
Omwana agakorwa koba omonene kobua abamalaika, buna erieta eri anyorete ri’omwando rire rinene kobua ayabo. 
Ekiagera Nyasae tatebetie momalaika onde bwensi, “Aye, naye Omwana one, reero nakoiboire”? Gose naende, “Inche nimbe asare ise, nere ase ’nde nabe Omwana one”? 
Korende ekero Nyasae arenge ange gotoma Omwana oye omotangi gocha ase ense, nigo atebete: “Abamalaika bonsi ba Nyasae goika bamosasime.” 
Korende igoro y’abamalaika Nyasae nigo agoteeba, “Nyasae nigo agokora Abamalaika baye koba chimbeo, na abasomba baye koba ebibemberi b’omorero.” 
Korende igoro y’Omwana Nyasae agateeba, “Oboruoti bwao aye Nyasae, mbobeo kare na kare, nigo okogambera abanto bao ase oboronge. 
Nigo bwanchete oboronge, na kogechete ogosaria; ase ayio, Nyasae, oyore Nyasae oo, ogoakire amaguta, okorenteire omogooko kobua oyo bw’abande bamino.” 
Naende agateeba. “Naye Omonene, kwabegete oboroso bw’ense korwa omochakano, na igoro chionsi nemeremo y’amaboko ao. 
Ebio inabisire, korende aye nigo oragenderere kobao, birobio inabigote buna chianga, 
nobiringe buna egetambaa gi’okwambara, na birobio nabionchoke buna chianga. Korende aye naye oria oria ore buna kwarenge, na obogima bwao tibokoba nomoerio.” 
Nyasae tatebeti onde ase abamalaika baye: “Ikaransa ensemo y’okoboko kwane gw’okorio, goika mbabeeke ababisa bao babe inse y’amagoro ao”? 
Abamalaika ngento ki gotatiga emeika y’ogokorera Nyasae, batomire gokorera baria barache konyora omwando bw’ogotooreka? 
