YEREMIA.
47.
Ring’ana ri’Omonene rigacha ase Yeremia igoro y’Abafilisti ekero Farao atarabua Gasa, rikamoteebia, 
“Aya nar’Omonene agoteeba: Naama! Amache naimokerere igoro korwa sugusu, naichore aminyoke buna emegoko emenene, naichore na gotuba ense na bionsi ebire aroro; namere emechie na bonsi abamenyeteo. Erio abanto mbarere, na abamenyi bonsi b’ense eyio mbarere na kweng’ereria. 
Ekero baraigwe amariogi ’ebititiro bi’ebitaago bie chibarasi, na okwoga kw’amagoro e chigari. Abaise tibakorigia magega barore ase abana babo bare; ekiagera amaboko abo nigo araborwe chinguru. 
Rituko ngocha rire ekero Abafirisiti bonsi barasirigwe, na abatigarete gokonya Turo na Sidoni basirigwe boigo. Omonene nasirie Abafirisiti, abare abatigari ase egesinka gia Kafitori. 
Gasa yatigaire bosa, Asikeloni osirire kegima. Inwe abatigari ase rikura riria, ngoika ririri moragenderere gwekeba? 
Aye omoyio o birende Omonene, ngoika ririri orabe kogendererete otari gotoerera? Irana ime ase ekegocho kiao, okire na gotimoka. 
Naki omoyio orakore okire‐kiri na gotimoka, ekero Omonene ayochikiire gokora emeremo? Oyochikiire orwanie Asikeloni ne chinse chire ang’e nenyancha.” 
