YEREMIA.
20.
Ekero Pasuri Omokuani, mosinto o Imeri, oyorenge omoteneneri omonene bw’enyomba y’Omonene, aigwete Yeremia okobana amang’ana ayio, 
agaaka Yeremia omobani, akamosiba ase rikorogoto ang’e n’Egeita kia Rogoro kia Benjamini, agwo ase enyomba y’Omonene. 
Rituko ria kabere, ekero Pasuri asiborete Yeremia korwa ase rikorogoto, Yeremia akamoteebia, “Omonene tagokoroka Pasuri, korende okorokire Omwoboyia ase chinsemo chionsi. 
Naki Omonene oteebire ng’a nagokore obe omwoboyia ase aye omonyene, na ase abasani bao bonsi, na ababisa babo mbaabaite nemioro ase obosio bwao. Omonene nabeeke Abayuda bonsi ase okoboko kw’omorwoti o Babiloni, nabaire gochia Babiloni ase obosomba na abaite nemioro, 
Nindue obotenenku bw’omochie oyio, ne chinibo chiaye chionsi, na ebinto bi’amagori amanene bireo ne chikungo chionsi chi’abarwoti b’Abayuda, mbibeeke ase amaboko ’ababisa babo, na abwo babisakore na kobiira Babiloni. 
Aye Pasuri, na abanto bonsi bamenyete ase enka yao, namwoswe, moirwe ase obosomba. Aye noirwe Babiloni, nokwereo na otindekweo, aye amo nabasani bao bonsi, abwo kwabeire gokobaanera amang’ana ’oborimo.” 
Aye Omonene, nigo kwang’ebereretie, okambua, na inche nkeeberereka. Igo ore ne chinguru kombua. Aye kwambuire. Abanto nigo bagonsekerera ase rituko rigima; kera omonto nigo agonchecheria. 
Ekero kende gionsi ngokwana, nigo nkorera, nigo ngoaka eriogi nteba, “Obotindi na ogosaria!” Botambe nigo ngochecherigwa na gosekererigwa ase engencho ye ring’ana riao, aye Omonene. 
Ekero nateebete: “Bono tinkoinyora Omonene, gose gokwana ase erieta riaye nonya ng’ake,” rirorio rikaba ase enkoro yane na ase amauga aane buna omorero ogosamba osiekeireo. Nkarosa mono korikiria ime ase ’nde, tinanyarete gwetanga tindisokia. 
Nabeire nkoigwa abanto bakomonyererana, na obwoba nigo bore ase chinsemo chionsi. Barabwo bateba, “Tomosoere, ee, tiga tomosoere!” Nabo abasani baane bonsi, abwo twanchaine, basemeretie ng’a ingwe. Nigo bagoteeba, “Ande nabo araebererigwe, erinde tomobue, erio tweruserie egesiomba asare.” 
Korende Omonene ore Omobui bw’esegi nigo are amo nainche. Ase ayio, abachandi baane nabagochwe na kogwa; barabwo tibakombua. Nabarore obosooku obonene, ekiagera tibakonyara kobua. Ogochaywa kwabo kwa botambe tigokwebwa. 
Aye Omonene bw’Emeganda, aye okorenga abanto ase oboronge, nigo omanyete chinkoro na ebirengererio. Ase ayio, nduserie egesiomba ase ababisa baane, ekiagera nabekire amang’ana aane asore. 
Moterere Omonene, momotogie! Ere otooririe obogima bw’abaremerwa na kobarusia ase amaboko ’abakori amabe. 
Riragererigwe rituko erio naiboretwe, rituko riria baba anyiborete ribe ritari nogosesenigwa. 
Aragererigwe omonto oria orentete amang’ana ase tata, akamoteebia, “Kwaiboreirwe omwana omoisia”, na nigo akamogokia mono. 
Omonto oyio, tiga abe buna emechie eri’Omonene asiretie atari namaabera. Oyio tiga aigwe ebirero bi’obororo mambia, na amariogi’okogoswa mobaso gati, 
ekiagera tang’itete ekero narenge ase enda ya baba. Onye nabeete bo anga baba nere obete embeera yane, enda yaye nanga nigo yagendererete koba enene botambe. 
Nase ki nasogete korwa ase enda ya baba, korora emechando na obororo, na nkoba nobosooku ase amatuko amange? 
