TOBITI.
10.
Aria inka kera rituko Tobiti nigo are kona kobara amatuko aganeirie ase orogendo gochia Rege na koirana. Ekero amatuko aetete, Tobiti agachaaka goichana erio agateebia mokaye 
Inee! Inki orongereretie kiamotebanirie? Kero kende nigo oranyore Gabaeli nigo akwete noonde tarenge oo ore komoa chitaabu chiria! 
Tobiti agasogwa nobwoba obonene. 
Omorugi oye akamoteebia “Omwana one okuure tari moyo naende” erio agachaaka koreera omwana oye. 
Akagenderera goteeba “Obobe nobwane inche ase engencho nakoete ribaga okagenda aye ore eriso riane.” 
Tobiti akamoteebia “Tiga gwechanda omwanchwa one’ ninde nekeene buna mbuya are korende egento nkereo gekamotangete. Oria bachiete nere n’omonto omwegenwa naende n’oyominto. Tokwa moyo omwanchwa one nairane bwango.” 
Korende Anna akamoiraneria “Ntigane, tiga kona kongaina omwana one okuure!” Ekaba ng’a kera rituko Ana nigo are koboka ogenda oikaransa ase enchera eria Tobia aeterete ekero agendete ekiagera Anna tegenete monto onde bwensi. Ekero rituko riare koera ere nigo arenge koirana inka orera obotuko bwonsi atari korara. Bono chichuma chiria ibere Ragueli ariete eira gokorera omoiseke oye omoyega chikaera. Erio Tobia akagenda ase Ragueli akamoteebia, “Gaki ng’anchere ing’irane gochia inka ekiagera nimanyete buna abaibori baane tibari n’ogosemeria gwokondora naende. Bono gaaki ing’anchere ingende ase tata ominto ekiagera nagotebirie buna nabatigete.” 
Erio Ragueli akamoteebia “Koratoberesie ake omwana one, ngotoma inde abasomba baire amang’ana ao.” 
Korende Tobia akanga akamoteebia “Koranche ng’anchere ing’irane inka ase tata.” 
Bono Ragueli akaa Tobia omorugi oye Sara boigo akamoa ekengese ki’enibo yaye yonsi; boigo akamoa abasomba abakungu na abasacha, akamoa chiombe, ching’ondi, boigo n’ebinto binde ebinge. 
Akanyunyunta Tobia erio akabatiga bagende ase omogooko akabateebia “Genda buya omwana one, Nyasae ore igoro abarae buya ase orogendo ninganetie korora abana baino ntarakwa.” 
Erio naende akanyunyunta mosubati oye agateeba “Aye bono genda inka ase iso biara. Gochakera bono abaibori bomosacha oo nabwo abaibori bao buna intwe tore abaibori bao. Genda n’omorembe omwana one ninganetie koigwa amaange igoro yao ekero inde moyo.” Erio akabatiga bagende. Edina nere agateebia Tobia Omwana one omwanchwa na oyominto Tobia Nyasae ore igoro akoiranie buya naende! Ninganetie ndore abana baino ’ntarakwa. Ase obosio bwa Nyasae nakoeire omwana one tobaisa komokorera bobe ase obogima bwao bwonsi. Genda n’omorembe. Omwana one, gochakera reero inche ’nyoko na Sara ’mosubati omino omwanchwa. Tiga twensi tomenye nomorembe ase amatuko onsi y’obogima bwaito. Erio akabanyunyuta bonsi babere ase obwoamo akabatiga bagende n’omorembe. 
Tobia akarua o Ragueli kare nomogooko akamotogia Nyasae igoro n’ense, omorwoti o bionsi ase ogosesenia orogendo rwaye. Erio akaganeria ise na ng’ina biara amaya agateeba “Omogooko one tiga obe okobasika inwe ase obogima bwane bwonsi!” 
