ISAYA.
12.
Ase rituko erio noteebe: “Aye Omonene, ninkoiranerie ng’a mbuya mono, nonya kwarenge nendamwamu ase ’nde, bono endamwamu eyio yantigire, na aye kwandemirie. 
Rora, Nyasae nere ogotooreka kwane; nimosemerie, tinkwoboa. Omonene nere chinguru chiane, ere nimoterere; ere obeire ogotooreka kwane.” 
Inwe mobuuche amaache korwa ase chinsoko chire nogotooreka, more nomogooko. 
Ase rituko riria moteebe: Moiranerie Omonene ng’a mbuya mono, rangeria erieta riaye; raria ogokora kwaye ase egati y’ebisaku, raria ng’a erieta riaye nerinene mono. 
“Tera amatera ay’okomotogia Omonene, ekiagera okorire ayare amaya mono. Amang’ana ayio tiga amanyekane ase ense yonsi. 
Inwe abamomenyete Sayoni, aka eriogi, motere nomogooko, ekiagera ere oyore Omochenu bw’Abaisraeli nigo are omonene ase egati yaino.” 
