ZABURI.
27.
(Ogoteera gwa Daudi) Omonene nere omobaso one, na ogotooreka kwane, ning’o ndanyare koiroka? Omonene nere eburi ekengerete obogima bwane, monto ki ndanyare kwoboa? 
Ekero abakori amabe bakong’umokera ng’a bamere, ababisa baane abwo bangechete nigo baragochwe na kogwa. 
Neba omoganda omonene bw’esegi ong’etananire, enkoro yane tekoba nobwoba; gose abanto nabachicha kondwania esegi, inche nigo ndagenderere koba noboremu. 
Nasabire ring’ana erimo korwa ase Omonene. Erio nario nganetie: Imenye ase enyomba y’Omonene ase amatuko onsi ay’obogima bwane, erinde ndore oboseera bw’Omonene na kona‐koboiranerera ase Hekalu yaye. 
Ase engaki y’emechando nantube ase ekiriri kiaye; nambise ase eema yaye ime, Nanyimokie ambeke ase egetare igoro. 
Ninyimokererigwa igoro ase ababisa baane bang’etanaine. Ase eema yaye ime nindue ebing’wanso inde nomochengo; ninterere Omonene na komotogia. 
Aye Omonene, oigwe okorera kwane, indorere amaabera na oiranerie ogosaba kwane. 
Aye gwatebire: “Indigie ondore obosio bwane.” Na enkoro yane nigo ekogoteebia: “Omonene, inche igo nkorigia obosio bwao.” 
Aye Nyasae one ore ogotooreka kwane, tobisa obosio bwao korwa asende; tontiga kore nendamwamu. Aye kwabeire kogonkonya botambe, tontuguta gose tontiga. 
Onye tata na baba baraba bagontiga, Omonene nang’ire imbe oyoye. 
Aye Omonene, inyorokererie enchera yao; indaae ong’eterie aase ateremu, ntooreke korwa ase ababisa baane. 
Tobaisa kondua ase ababisa baane bankore buna banchete; birori b’oborimo banyimokeire, bagontianera nobotindi. 
Naenekirie ng’a nindore obuya bw’ Omonene; ase ense y’abanto bare moyo. 
Remereria oganye Omonene, kabe omoremu, tokwa omoyo; ee, remereria oganye Omonene! 
