NAHUMU.
2.
Ninawi kwaboereirwe! Chinguru chi’okogosiria chiachire. Arigania ebikengero! Renda amakori! Eariganie ase esegi! 
(Omonene nare ange koirania obonene bwa Israeli, buna yarenge omochakano konya ababisa baye batarayosakora). 
Abarwani b’ababisa nigo baimogeti chinguba chimbariri naende nigo babegete chingobo chigwekaine chire chimbariri. Barobwo nigo bagendererete koearigania koboera! Chigari chiabo chi’echibarasi nigo chikobara buna omorero! Chibarasi chiabo nigo chikwana! 
Chibarasi chi’esegi nigo chigotitiria n’okogosa ime y’echinchera, chikoayerera gocha na koirana ase egati y’omochie omonene. Nigo chikobara buna chitochi na kominyoka buna okomesa kw’embura. 
Abanene baye barangerigwe; nigo bakogochwa ekero bakwemigereria gochia motwe. Ababoeri nigo bakoayerera gochia enyasi naende baimokia chinguba chiabo bekengera ase aye. 
Ebiita bire ange na roche biaigoirwe n’echinguru; enka y’omorwoti yaichoirwe nomoondoko. 
Enting’ana yairirwe obosomba; abasomba baye nigo bakweumia buna amaruma, bagoaka‐aka ebikuba biabo n’obororo. 
Buna amache akorwa korwa ase ritibo riatekire, abanto baayareire korwa Ninawi!. “Tenena! Tenena!” Nigo bakorera korende onde tari okorigereria magega. 
Sakora chifeta! Sakora ne chitaabu! Omochie omonene nigo oichire obotenenku! 
Ninawi osarigwe ong’anyirwe, obeire ritombe! Chinkoro chianyititokire n’obwoba; amarwa anyegerigwe, chinguru chiachire; amasio arachokire. 
Ng’ai omochie omonene ore bono? Oyio orenge buna engoro y’echindo, agwo ase chindo chinsae chiare koerwa endagera, Ase Endo etuoni, ne eaberi, chiarenge kogenda amo n’echimanwa chiabo, chire n’oborendi? 
Endo nigo yare goita keria egotwara naende yakebutorana ebisamunye yaereria eyamwabo amo n’echimanwa chiaye; nigo yarenge goichoria engoro yaye n’echinyama chibutoranire. 
“Inche n’omobisa oo!” Nabo Omonene Omonguru agoteeba. “Inche ninsambe chigari chi’echibarasi chiao chi’esegi. Abarwani bao mbaitwe ase esegi, nainche ning’ire kera egento keria aye kwairete korwa ase abande. Amaganio abatomwa bao takoigwekana naende.” 
