Enchiri buna eriikire na Luka.
1.
Abanto abange beruete koriika ebirage bi’amang’ana aria aikeranetigwe egati yaito. 
Nigo barigete buna intwe twatebetigwe nabwo barenge abarori korwa omochakano na abakori emeremo be ring’ana batorenteire. 
Naboigo nainche narorire buya, magega konatukire amang’ana onsi boronge korwa ritang’ani, gokoriikera aye Theofilo bw’amasikani, 
erinde onyare komanya oboene bw’amang’ana aria kwegeretigwe. 
Ekero Herode arenge omorwoti o Boyahudi, narenge Omokuani oyomo, erieta riaye Zakaria, oyo orongebw’ororeria rwa Abiya. Mokaye nigo arenge korokwa Elisabeti oyio orenge omoiseke bw’ororeria rw’ Omokuani Aroni. 
Na bonsi babere nigo barenge abanyene oboronge ase obosio bwa Nyasae; nigo babwatetie amachiiko ne chinchera chionsi chi’Omonene batari na komocha. 
Barabwo tibarenge nomwana, ekiagera Elisabeti nigo arenge omogomba, na barabwo bonsi babere konya bagotire mono. 
Na ekero riika ria Zakaria ri’ogokora emeremo y’obokuani ase obosio bwa Nyasae riarenge, 
kobwatekana nengencho y’obokuani, obomera bokamogwera asoe ase Hekalu y’Omonene asambe ubani. 
Na omoganda bwonsi bw’abaanto nigo orenge isiko gosaba ekero ki’ogosamba ubani. 
Zakaria akaorokerwa nomomalaika bw’Omonene, oteneine ensemo ya borio y’egesasiimero ki’ogosambera ubani. 
Ere agaichana gachia komorora, na omoondoko okamobwata. 
Korende omomalaika oria akamoteebia, Toiroka, Zakaria, ekiagera ogosaba kwao kwaigurwe, na mokao Elisabeti nakoiborere omwana omoisia, na erieta riaye nomoroke Yohana. 
Aye nobe nomogooko na ogosasooka, na abanto abange nabagokere okoiborwa kwaye, 
ekiagera nabe omonene ase obosio bw’Omonene. Takonywa edivai gose ekenyugwa kegotindia; ere naichorwe n’Omoika Omochenu, nonya nkorwa enda ya ng’ina. 
Naonchore abange b’Abaisraeli gocha ase Omonene, Nyasae obo. 
Ere natang’ane bosio bwaye ase omoika ne chinguru chi’Elija, aonchore chinkoro chi’abaise ase abana baabo, na aonchore abamochi ase obong’aini bw’abanyene oboronge, abeekere ang’e Omonene abanto baroisiigwe. 
Zakaria agateebia omomalaika, “Naki ndakore imanye ayio? Ekiagera inche nomogotu, na mokane nagendererete kogota.” 
Omomalaika akamoiraneria, “Ninche Gabirieli, ngotenena ase obosio bwa Nyasae; ninche natomwa nkwane naye, ngoteebie amang’ana aya amaya. 
Korende bono aye ekiagera otegena amang’ana aane ayio agochia kooroka chingaki chiaye rora aye nobe rimama, tonyara gokwana goika rituko riria ayio agocha kooroka.” 
Chingaki echio abanto baria baganyete Zakaria, bagakumia ase ogotebana kwaye ime ase Hekalu. 
Ekero asogete isiko, tanyarete gokwana nabarabwo; erio barabwo bakamanya ng’a nigo arora okorora aria Hekalu ime. Ere nigo arenge kobateeberia nokoboko, akagenderera koba rimama. 
Ekero amatuko aye y’ogokora emeremo aerete, ere akagenda bwoye. 
Magega y’amatuko aria mokaye Elisabeti akaba morito, akebisa emetienyi etano, ogoteeba, 
“Igo nabo Omonene ankoreire ase amatuko aya andigereretie, na konduseria obosooku bwane ase amasio y’abanto.” 
Omotienyi bw’etano nomo omomalaika Gabirieli agatomwa na Nyasae kogenda omochie o Galili, okorokwa Nazareti, 
ase omoiseke omwekungi oriereire boko nomosaacha, erieta riaye Yusufu, bw’eamate ya Daudi, na erieta ri’omoiseke oria Mariamu. 
Agacha asare, akabora, “Mbuya ore aye, oyobwanchererie. Omonene nigo are amo naye.” 
Mariamu agaichana mono ase ring’ana eri, erio ere akebooria, “Ngokwania ki oko?” 
Omomalaika akamoteebia, Toiroka Mariamu, ekiagera kwanyorire ogwancherwa ase Nyasae. 
Rora, nobe morito, noibore omwana omoisia, nomoroke erieta riaye Yeso. 
Oyio nabe omonene, narokwe Omwana o Nyasae ore Igoro Mono; n’Omonene namoe ekerogo ki’obonene gia Daudi sokoro yaye; 
nagaambere enyomba ya Yakobo goika kare na kare; nonya noborwoti bwaye tibokoba nomoerio. 
Mariamu akabooria omomalaika oria, “Naki rirabe ring’ana eri, ekiagera tindaba nomosaacha?” 
Omomalaika akamoteebia, “Omoika Omochenu nogochere, ne chinguru chiaye Oyore Igoro Mono nachikobekere ekiriri. Ase ayio, oyoraiborwe narokwe Omochenu, Omwana o Nyasae. 
Rora, Elisabeti omoamate oo, nere boigo nare noborito bw’omwana omoisia ase obogotu bwaye; na omotienyi oyo noyo bw’etano nomo asare ere oyorogetwe omogomba. 
Naki ing’ana tiriri ritanyarekane ase Nyasae.” 
Mariamu akabora, “Rora, inche nomosomba bw’Omonene; abe ase ’nde buna ring’ana riao.” Omomalaika akaimoka akarua asare. 
Mariamu akaimoka ase amatuko ayio, akagenda bwango ase ebitunwa goika omochie oyomo o Yuda, 
agasoa nyomba mwa Zakaria, agakwania Elisabeti. 
Ekaba Elisabeti agachia koigwa ogokwania kwa Mariamu, omwana omoke agatuma ase enda yaye ime; Elisabeti agaichorwa n’Omoika Omochenu, 
agaaka eriogi ase chinguru, agakwana, “Gwaseseniigwe aye ase abakungu, na oroiboro rw’enda yao rwasesenigwe. 
Ng’ai ring’ana eri riarure, ng’ina Omonene one anchicheire inche? 
Ekiagera rora, eriogi ri’ogokwania kwao riachia gosoa ase amato aane, omwana omoke otuma ase omosasoko ase enda yane ime. 
Nasesenirie oyobwegenete ng’a amang’ana ayio ateebigwe n’Omonene naikeranigwe.” 
Mariamu agateeba, “Omoyo one otogirie Omonene, 
omoika one ogokeire Nyasae, Omotoria one, 
ekiagera origereirie obwororo bw’omoiseke omosomba oye. Naki ekeene, korwa reero ebigori bionsi nabindoke omosesenigwa, 
ekiagera ere oyore ne chinguru onkoreire amanene, na erieta riaye nerichenu. 
Amaabera aye nigo are ase abwo bamoirogete korwa ebigori goika ebigori. 
Okorire ogokora gwe chinguru, oserebanirie abaenenu ase ebirengererio bie chinkoro chiabo. 
Okeeirie abanene korwa ase ebirogo biabo bi’obonene, oimokereirie igoro abaitongo. 
Abare nenchara obaigotirie amaya; abanyene enibo obaseririe bare namaboko amasa. 
Okonyire Israeli, omosomba oye, ase okoinyora amaabera aye, 
buna atebeetie chisokoro chiaito, Aburaamu na oroiboro rwaye, goika kare na kare.” 
Mariamu akamenya nere emetienyi etato, akairana sobo. 
Engaki yokoibora kwa Elisabeti egaika, ere akaibora omwana omoisia. 
Abairi na eamate yaye bakaigwa ng’a Omonene omororeire amaabera amange, bakagoka amo nere. 
Rituko ria gatano na gatato bakaira omwana komwarokia, bakarigia bamoroke erieta ria ise, Zakaria, 
korende ng’ina akairaneria, akabora, “Taibo; nigo ararokwe Yohana.” 
Bakamoteebia, “Tari nonya noyomo ase eamate yao okorokwa erieta erio.” 
Bakorokia ise ase ogokwana kw’ebimanyererio bi’amaboko, komoboria buna arigetie arokwe. 
Agasaba ebao y’okorika, akarika “Yohana, nario erieta riaye.” Bagakumia bonsi. 
Erio kegima agasiborwa omonwa na oromeme rwaye, agakwana, ogotogia Nyasae. 
Obwoba bogasoa ase abairi babo bonsi. Amang’ana aya onsi agasaarera ase ense yonsi y’ebitunwa bia Boyahudi. 
Na bonsi abayaigwete bakayabeeka ase chinkoro chiabo ime, bakaboora, “Mwana ki rende arabe oyo?” Naki okoboko kw’Omonene nigo kwarenge amo nere. 
Zakaria ise agaichorwa n’Omoika Omochenu, akabana, okobora, 
“Omonene, Nyasae o Israeli, atogigwe, ekiagera obacheire abanto baye na kobabooria. 
Naende ototeneneirie Omotooria bw’okobua ase eamate ya Daudi, omosomba oye. 
Buna ateebete korwa omochakano goetera ase emenwa y’ababani baye abachenu, 
ng’a natotoorigwe korwa ase ababisa baito, na korwa ase amaboko abo bonsi abatogechete, 
erinde abarorere amaabera chisokoro chiaito, na koinyora okobwatana kwaye ogochenu. 
Emuma eria arierete sokoro yaito Aburaamu, 
ng’a natoe ribaga ri’okomosasiima totari nobwoba, gatoratoorigwe korwa ase amaboko y’ababisa baito, 
ase obochenu na ase oboronge ase obosio bwaye amatuko aito onsi. 
Naye, Omwana, norokwe omobani bw’Oyore Igoro Mono, ekiagera notang’ane ase obosio bw’Omonene. Oroisie chinchera chiaye, 
omanyie abanto baye ogotooreka ase okwaberwa kw’ebibe biabo. 
Ase amaabera aye Nyasae oito, ekero amasase a igoro aratochere, 
ababerere abamenyete ase omosunte na ase ekiriri ki’amakweri, na koraa amagoro aito ase enchera y’omorembe.” 
Omwana oria agakiina, akamenteka chinguru ase omoika, akaba ase erooro goika rituko riria aorogete ase Abaisraeli. 
