AYUBU.
38.
Omonene akairaneria Ayubu korwa ase ekembugu‐mbugu ime, akamoteebia: 
Aye naye ng’o okorenta omosunte ase ogosemia ase ogokwana amang’ana atari ay’obong’aini? 
Tenena okong’e buna omosacha, inche ninkoborie, naye ong’iranerie. 
Ng’ai kwarenge ekero nabegete oboroso bw’ense? Ntebie onye aye kore omong’aini. 
Ning’o obegete ebirengo biaye? Ntebie onye komanyete. Gose ning’o oramborete engori y’okoyerenga? 
Ng’ai amaroso aye aterekereretwe? Gose ning’o obegete rigena riaye ri’ekoona, 
ekero ching’enang’eni chia mambia chiaterete amo, na abana bonsi ba Nyasae baagete eriogi ri’omogooko? 
Ning’o osiegete ebisieri bi’enyancha, ekero yarindoretie buna ndiria yarenge ime ase enda y’ense? 
Ekero keria naroisetie amare abe chianga chiaye, na nkayeboyia omosunte ekerima, 
naende nkabeekera enyancha chimbebe chiaye, boigo nkayebekera emekorogoto na ebisieri, 
ngateba: Aa nao oraikere, korende togoetania, naiga nao emerindo yao eimokererete igoro eratangerwe. 
Inee! Ase obogima bwao bwonsi kwana gochika emambia ebeo? Kwana kworokia amasase a mambia aase akomoreka, 
erinde ense yonsi ekiamoke, ebwatwe ase chinsinyo chiaye, na abakori amabe banyegerigwe barueo? 
Ense nigo ekoonchorwa yarorekana buna amaroba abeire inse y’ebonyi ere nekemanyererio, na ebinto bionsi nigo bikororekana buna chianga chire n’ebieni ao ao. 
Oborabu nigo bogotangwa korwa ase abakori amabe, ne chinguru chiabo chi’okweenenia nigo chikobunwa chiasirigwa. 
Inee! Kwana gosoa ime ase chinsoko chi’enyancha, gose kwana gotaara ase enkoro ye chindiba? 
Kwana kworokigwa ebiita bi’amakweri, gose korora ebisieri bi’ekiriri ki’amakweri? 
Kwana korengereria igoro y’obogare bw’ense? Onye komanyete ayio onsi, yararie! 
Enchera ekogenda ase oborabu bore, ng’ai ere? Nomanyete ase omosunte omenyete, 
erinde ogende oyoire ase ribebe riaye? Naende nomanyete ebinchera bigochia ase enyomba yaye? 
Ee, aye nomanyete, ekiagera nigo kwaiboretwe kare, na emiaka yao nemenge. 
Inee! Kwana gosoa ime ase ebigachero bi’obokeng’entu, gose ebigachero bi’amagena ’embura? 
Amagena ayio ngachete goika ase engaki y’emechando, amatuko aria arabe ay’esegi na okorwana konde. 
Inchera ki ekogenda aase oborabu bokoruerwa, gose ekogenda aase omwaga okorwa moocha bwesiarera ense yonsi? 
Ning’o oremete omotaro ase chiooro chi’embura chigoeta, gose enchera ase chinkoba chikogukura goeta, 
echio chikogera embura yatwa aase monto atamenyeti, ase erooro monto ataiyo? 
Embura eyio nigo ekoigotia ense ere bosa etamenyiri, yagera yamera obonyansi. 
Inee! Embura nebwate ise? Gose ning’o okoibora amatoima e riime? 
Nkorwa ase enda ya ng’o obokeng’entu bokorwa? Ning’o okoibora obokendu bokorwa igoro? 
Amache nigo akobwatana oma pa buna rigena, ne chinyancha chioma pa chiaba buna egetare. 
Inee! Nonyare gosiberania egetuse gie ching’enang’eni gekorokwa Abaiseke batano na babere bamwabo? Gose bwororobie egetuse keria gekorokwa Orioni? 
Nonyare koraa ching’enang’eni chioroke ase chingaki chiabo? Gose nonyare koraa egetuse gie ching’enang’eni gekorokwa Edubu ne chimanwa chiaye? 
Nomanyete emeroberio ya igoro echiikire? Nonyare koroberia okogamba kwabo igoro ase ense? 
Nonyare goaka eriogi riao riike ase amare ogere embura enyinge egotwere? 
Nonyare gotoma chinkoba chigende aase gete, erio chigoteebie: Ee, nao tore aa? 
Ning’o okobeeka obong’aini ase enkoro ime, gose okomanya ase omoyo ime? 
Ning’o oranyare koba nobong’aini abare amare? Gose ning’o oranyare koberereka chinyongo chi’amaache chia igoro, 
ekero riroba riabwatanire riomire pa, na amagakara abwatanire amo. 
Inee! Nonyare gotwarera endo ebi ekoria, gose koigotia chindo chinsae chiganetie endagera, 
ekero chire ase amakuruma abo chieringanetie ase okoboera, gose gochiramaime agwo ase chiebisete? 
Ning’o okoa ekegonkoru endagera yaye, ekero amage aye akorera ase Nyasae na goetanana onsi korigia endagera? 
