ZABURI.
53.
(Ogoteera gwa Daudi) Abanto abariri nigo bagwetebia ase chinkoro chiabo ime: “Nyasae tari.” Barabwo nabasareku, nigo bagokora amang’ana amabe ay’okogechia; onde tari ogokora ayare amaya, nonya noyomo. 
Nyasae nigo arigereretie Mwanyabaanto korwa igoro arore gose monto onde nareo ore omong’aini, oyokomorigia Nyasae. 
Abanto bonsi bairanire magega, bonsi amo basarekire; onde tari ogokora amaya, nonya noyomo. 
Inee! Abanto abwo bagokora amabe, tibamanyeti gento? Nigo bakoria abanto baane ase okobaurereria buna bakoria endagera yabo; tibari kondangeria inche Nyasae mbakonye. 
Abwo nigo bagosogwa nomoondoko omonene mono, omoondoko buna oyio tona‐komanyekana nonya ndinde, Nyasae nasiarere amauga ’emebere y’ababisa abwo bakonaaretie. Nyasae nabasookie, ekiagera obaangire. 
Naki yare koba buya onye ogotooreka ngwachera Abaisraeli korwa Sayoni! Ekero Nyasae arairanerie abanto baye amaya abo, abanto b’ororeria rwa Yakobo mbachenge, ee, Abaisraeli mbabe nomogooko. 
