ZABURI.
140.
(Ogoteera kwa Daudi) Aye Omonene, ’ntoorie korwa ase abanto ababe; indende korwa ase abanto abatindi! 
Abanto abwo nigo bakoroberia amabe ase chinkoro chiabo ime, baba bakona‐korwana esegi botambe. 
Chimeme chiabo nigo chire chinyoge buna echie ching’iti chingeenda inse; obosongo bw’amarubi nigo bore ase ebikoba bi’emenwa yaabo. 
Aye Omonene, indende korwa ase amaboko y’abakori amabe; intoorie korwa ase abanto abatindi, abwo barobeirie kobeeka ebigoocha ase ’ngoeta. 
Abanto abaenenu babeekire oboreba bobisi ase ’ngoetera, bantegeire ebichanga bimbwate, babeekire emeeto ase oboeto bwane bwonsi. 
Nateebirie Omonene: Aye Nyasae one, aye Omonene, tegerera oigwe ogosaba kwane. 
Aye Nyasae one, Omonene, Omotooria one omokong’u, aye nigo ogotuba omotwe one ase engaki y’eseegi. 
Omonene, tobaisa koa abakori amabe aya baganetie; tobaisa gosesenia emeroberio yaabo emebe, baabaise gwetogia. 
Totiga ababisa abwo bang’etananire babue, tiga obobe bw’amang’ana bagokwana bobairanere abanyene. 
Tiga omorero bw’amakara obagwere, barabwo batugutwe ase omorero, barutwe ase chingoro chintambe tibaruao. 
Totiga abagenki bagenderere koba ase ense. Obobe nigo bogotwara abanto abatindi ase omoayerero bw’abasiria. 
Nimanyete ng’a aye Omonene norwanerere abagokorerwa bobe, noe abataka oboronge bwabo. 
Ekeene, abanyene oboronge ’mbaake ng’a mbuya mono ase erieta riao, abare ne chinkoro chindonge ’mbamenye ase obosio bwao. 
