TOBITI.
13.
Bono Tobiti agakwana amang’ana aya, Atogigwe Nyasae o kare na kare, ekiagera oborwoti bwaye nobwakare na kare. 
Ere nigo akoa omonto egesusuro naende omwabera; ere nigo agotirimbokia abanto gochia ase abakuure naende obairania korwa aroro, onde taiyo oranyaare kwebisa korwa ase okoboko kwaye. 
Inwe abanto ba Israeli, motogie gati y’ebisaku ase engencho ere obaseberanirie ase egati yabo; 
agwo agwo ere obaorokeirie obonene bwaye. Motogie ase obosio bw’ebitongwa bionsi. Nere Omonene Nyasae oito. Nere Nyasae na tata oito kare na kare. 
Nonya gakobaa egesusuro ase engencho y’obobe bwaino, nabarorere amaabera inwe mwensi; nabasangererie korwa ase kera egesaku korwa kera ase mwasiareretwe. 
Moise komoiranera Nyasae ne chinkoro chindabu n’emioyo emerabu, naende moise gokora ayare amaronge ase obosio bwaye, ere nabairanere naende takobisa obosio bwaye korwa ase more. Bono rora aya akorire; moitabe ase eriogi rinene. Togia Omonene bw’obochenu naende imokereria omorwoti bw’emiaka yonsi igoro. Aa ase ense y’obosomba ense engeni, nikwane obuya bwa Nyasae nagokwana igoro y’obonene bwaye ase ense y’abanyabibe: Onchoka korwa ase ebibe biano inwe abanyabibe na gokora ayare amaya ase obosio bwaye, kero kende ere nabarorere amaabera. 
Korende inche nigo nkomotogia Nyasae nenkoro yane nigo egokorete omorwoti o igoro. 
Tiga abanto bonsi bakwane igoro yobonene bwaye, na komotogia aria Yerusalemu. 
Aye Yerusalemu omochie omochenu o Nyasae, nonyoore egesusuro ase engencho yebibe bi’abaanto bao, korende ere nabarorere amaabera baria bagokora ayare amaya. 
Ase igo moakere Omonene ng’a mbuya ase engencho y’obuya bwaye. Togia omorwoti bw’abarwoti. Hekalu yao neagachwe naende, na abanto bao ’mbabe n’omogooko naende. Tiga Omonene agokie abasibwa bonsi, na tiga echandere abanto baye chingaki chionsi abwo bachandegete. 
Aye Yerusalemu oborabu bwao mborabe kegima ase ense yonsi, na korwa aare chinse chionsi nchiche ase ore. Abanto bonsi mbache gotogia Omonene. Mbarete ebiegwa ase omorwoti o igoro. Ase chinchera chiao, ebigori ebinge mbitere n’omogooko, erieta riao ’ndibe aroro goika kare na kare buna omochie omochoore o Nyasae. 
Mbaragererigwe baria bonsi barakwane bobe igoro yao boigo na baria bonsi barigetie gokoboera na gotagora chinyasi chiao, baria bonsi bagotagora chindwaki chiao na gosamba emechie yao. Korende baria bonsi bagosigete mbasesenigwe botambe. 
Bono goka aye Yerusalemu ase engencho y ’abachenu bao, mbasangererigwe bonsi korwa ase obosomba erio bamotogie Omonene bw’emiaka yonsi. 
Mbasesenirie baria bonsi bagwanchete na boigo na kogokigwa n’okogenderera kwao. Baria bakorera ase engencho y’ogochandeka kwao, barabwo mbache kogoka na gochenga naye ase amatuko onsi; omogooko oo nobaretere omochengo botambe. 
Nigo ngotogia Omonene omorwoti omonene. 
Ase engencho Yerusalemu noagachwe naende erio obe obomenyo bwaye goika kare na kare. “Aye Yerusalemu, mogoko ki orabe ekero abanto b’egesaku kiane bararore obuya bwao nakomotogia Omorwoti o igoro! Ebiita biao ’mbiagachwe n’amagena e chilulu ne chinyasi chiao chiagachwe n’amagena akomeka meka. Chindwaki chiao ’chiagachwe n’etaabu ne chinsemo chiabo chiroisigwe n’etaabu echenegete. 
Chinchera chiaye ’chirosigwe n’amagena ya hakiki n’echisonoi chikomekameka. 
Ebiita biao mbichorwe n’amatera y’omogooko; naboigo ase chinyomba chiao abanto mbateere amateera y’gokobaaka: Atogigwe Nyasae, Nyasae bw’Abaisraeli! Ase ore aye Yerusalemu mbaritogie eriata riaye richenu kare na kare. Halleluya.” 
