Abagambi.
5.
Ase rituko riria Debora na Baraki, mosinto bw’Abinoamu, bagateera ogoteera oko: 
Motogie Omonene, ekiagera abaraai batang’anete Abaisraeli, n’abanto beruete ase ogwancha kwabo! 
Inwe abarwoti, igwa! Inwe abagaambi, tegerera! Inche ninterere Omonene ase okomobaaka, nintogie Omonene, Nyasae bw’Abaisraeli! 
Omonene, ekero kwarwete ebitunwa bia Edomu, na ogataara korwa ense ya Edomu, ense egatengechigwa, n’embura egatwa korwa igoro. Ee, amare agaitera amaache. 
Ebitunwa bikanyegerigwa ase obosio bw’Omonene, ee, nonya n’egetunwa keria gia Sinai, ase obosio bwa Nyasae bw’Abaisraeli. 
Ase amatuko a Samugari, mosinto bw’Anati, na ase amatuko a Yaeli, chinchera chinene nigo chiaribete, abagendi bakonyenyeka chinsana ime. 
Emechie y’Abaisraeli nigo yaraire, kende tikiarenge gokorekao goika aye Debora okaimoka, ee, goika okaimoka, okaba ng’ina Abaisraeli. 
Barabwo bagachoora chinyasae chinyia, erio chiseegi chikaba ase ebiita biabo. Ase abanto chilifu emerongo ene ase Abaisraeli, inee, onde obo narorekanete ore n’enguba gose ritimo? 
Enkoro yane nigo ere amo n’abatang’ani b’Abaisraeli, na ase abanto abwo beruete ase ogwancha. Motogie Omonene! 
Inwe aba’mokoriina chitigere chindabu, nainwe aba’mogoikaransa ase emegeeke yaino, nainwe aba’mogotaara ase chinchera, morarie amang’ana ayio! 
Tegerera! Abwo bagoaka amariogi ase bagosangererekana kobuucha amaache, nigo bagokwana igoro y’obobui Omonene, ee, igoro y’ogokora kwaye okoronge gokogambera Abaisraeli. Erio abanto b’Omonene bagatirimboka gochia ase ebiita. 
Imoka, Debora, imoka! Imoka, oteere ogoteera! Naye Baraki, mosinto bw’Abinoamu, tenena, oire abanto abwo gwosire. 
Abatigarete bagatirimboka gochia ase abatang’ani baabo; Omonene agacha ase engencho yane arwanie chituoni. 
Abwo ritina riabo riarenge ase ense y’Abaameleki, bagatirimboka korwa ase Efraimu, abanto b’egesaku gia Benjamini bagakobwatia. Abatang’ani b’abarwani b’esegi bagatirimboka korwa Makiri, na abarenge abariiki ase esegi korwa Sabuloni. 
Abaanene b’Abaisakaru nigo babwatetie Debora, na bun’Abaisakaru bakorete, naboigo na Baraki, bagatirimboka gochia ase ense omweya, bakabwatia chimbaratero chiabo. Korende ase chindooche chi’ abanto b’eamate ya Rubeni, okogaamba na okoroberia okonene nigo biarengeo. 
Nase ki moikaransete ase eero ye ching’ondi, mokoigwa abarisia bakobugia ebiroria bakorangeria ching’ondi? Ee, ase chindooche chi’ abanto b’eamate ya Rubeni; okogaamba n’okorooberia okonene nigo biarengeo, nigo kwarenge okoamererania okonene. 
Abanto ba Gileadi, moocha ya Yorodani, mbaikaranseteo. Na abanto b’egesaku gia Dani, nase ki babeerete ase chimeeri chiabo? Abanto b’egesaku gi’Aseri bagaikaransa enyancha mbarabare, bagakira‐kiri, bakabeera ase engegu yabo. 
Abasabuloni bakerua nonya ’ngoika ogokwa, n’Abanafutali boigo ase okorwana esegi ebitunwa igoro. 
Abarwoti bagaacha, bakarwana, ee, abarwoti ba Kaanani bakarwana ase Taanaki, agwo ase chindooche chia Megido, korende tibasakorete chifeta. 
Korwa igoro esegi ekarwana, ching’enang’eni chikamorwania Sisera ekero chiare ase orogeendo rwabo. 
Orooche rwa Kisoni rokabaira, orwo n’orooche rwa orokoro rwa Kisoni. Omoyo one, genderera ne chinguru! 
Erio chibarasi chiare gotiria n’ebitaago biabo, chituoni chiachiriinete chiare gochara‐charaara. 
Omomalaika bw’Omonene nigo agoteeba, Ragereria Merosi, ragereria abanto bamenyeteo, ekiagera tibaachete gokony’Omonene, komokonya korwania abare ne chinguru. 
Yaeli, moka Heberi Omokeni, nasesenirie kobua abakungu bande, ee, nasesenirie kobua abakungu bande bamenyete ase chiema. 
Sisera agasaba amaache, erio Yaeli akamoa amabeere, akamoa amaguta y’amabeere are ase egetaabo egeseera. 
Akarambora okoboko kwaye, akaimokia ekeroochi ki’eema, na ase okoboko kwaye gw’okorio akaimokia ekegogi, agakong’ontera Sisera, akamwata orogoma, agasenyenta omotwe oye, akabeta na gochiata chintakunero chiaye. 
Sisera akeringa akagwa inse, akagwa inse ase amagoro a Yaeli, akarambereria inse ase amagoro aye, agwo ase agwete agakwa. 
Ng’ina Sisera akarigereria korwa ase ekebao, agatengera goetera ase ekebao kiabeekire ebitange, akarera, “Nase ki chigari chiaye chiateebanire goocha? Nase ki amagoro ye chibarasi chiaye chie chigari atebanire koirana?” 
Abaiseke abang’aini abarenge amo nere bakamoiraneria, na ere omonyene akaba okoiranerera amang’ana aya: 
“Ande, nigo banyorire ebisakorwa bakare gwatanana ase egati yabo, kera omonto aire omoiseke oyomo, gose babere; Sisera ere aire ebitambaa bi’ebieni ebiya, egetambaa keroisirie ekiya, ekemo gose bibere, bibe ebisakorwa ase rigoti riaye.” 
“Omonene, tiga ababisa bao bonsi basire buna igo, korende baria bagwanchete babe buna erioba rire ekero rigosoka ne chinguru.” Na ense eria ekaba n’omorembe ase engaki y’emiaka emerongo ene. 
