ZABURI.
12.
(Ogoteera gwa Daudi) Omonene, gaki ayerera totoorie! Abakoirogete aye Nyasae baerire, abegenwa tibari konyorekana ase Mwanyabaanto. 
Abanto bonsi nigo bagoteebania amang’ana ’oborimo; nigo bare okong’o nyamenwa ebere na gokwana amang’ana ay’okweansia. 
Aye Omonene, koranche kiria emenwa y’abwo egokwana amang’ana ’okweansia, ne chimeme chi’abwo bagwetogia ase amang’ana y’oboenenu. 
Barabwo nigo bagoteeba: “Ase amang’ana ’emenwa yaito ntore ne chinguru, aya togokwana nigo agotokonya. Ning’o ore Omonene gotobua?” 
Omonene nigo agoteeba iga: “Bono ninchiche, ekiagera abataka baregirwe na abaremerwa nkorera bare. Nindwe oborendi obuya kegima ase abwo basemeretie kobonyora.” 
Amang’ana ’Omonene nigo are ay’obwegenwa naende n’amaachenu, nigo agwekaine efeta yasambirwe ase riera ri’omorero na koumorwa inse, yachenirwe ara gatano na kabere. 
Aye Omonene, otorende! Otorende botambe korwa ase obobe bw’ekegori eke. 
Abakori amabe nigo bagoetanana chinsemo chionsi, na obonyaka bonde bwonsi botogigwa ase egati ya Mwanyabaanto. 
